作者：柳永
词牌/韵律：洞仙歌

paragraphs: 佳景留心惯。
况少年彼此，风情非浅。
有笙歌巷陌，绮罗庭院。
倾城巧笑如花面。
恣雅态、明眸回美盼。
同心绾。
算国艳仙材，翻恨相逢晚。
缱绻。
洞房悄悄，绣被重重，夜永欢馀，共有海约山盟，记得翠云偷翦。
和鸣彩凤于飞燕。
间柳径花阴携手遍。
情眷恋。
向其间、密约轻怜事何限。
忍聚散。
况已结深深愿。
愿人间天上，暮云朝雨长相见。